## Zakon o elektroničkoj ispravi

### NN 150/2005 (21.12.2005.), Zakon o elektroničkoj ispravi

# HRVATSKI SABOR

**2898**

Na temelju članka 88. Ustava Republike Hrvatske,
donosim

## ODLUKU

### O PROGLAŠENJU ZAKONA O ELEKTRONIČKOJ ISPRAVI

Proglašavam Zakon o elektroničkoj ispravi,
kojega je Hrvatski sabor donio na sjednici 9. prosinca 2005. godine.

Broj: 01-081-05-3655/2

Zagreb, 15. prosinca 2005.

Predsjednik

Republike Hrvatske

**Stjepan Mesić**, v.
r.

## ZAKON

### O ELEKTRONIČKOJ ISPRAVI

I. OPĆE ODREDBE

Članak 1.

(1) Ovim se Zakonom uređuje pravo fizičkih i
pravnih osoba na uporabu elektroničke isprave u svim poslovnim radnjama i
djelatnostima te u postupcima koji se vode pred tijelima javne vlasti u kojima
se elektronička oprema i programi mogu primjenjivati u izradi, prijenosu,
pohrani i čuvanju informacija u elektroničkom obliku, pravna valjanost
elektroničke isprave te uporaba i promet elektroničkih isprava.

(2) Odredbe ovoga Zakona ne primjenjuju se u
onim slučaje­vima gdje se
drugim zakonima izričito traži uporaba isprava na papiru.

Članak 2.

Elektronička isprava ima istu pravnu snagu kao i
isprava na papiru, ako se njena uporaba i promet provode u skladu s odredbama
ovoga Zakona.

Članak 3.

(1) Svaka fizička i pravna osoba svojom izričito
očitovanom voljom prihvaća uporabu i promet elektroničkih isprava za svoje
potrebe kao i za potrebe poslovnih i drugih odnosa s drugima.

(2) Fizička, odnosno pravna osoba koja je
prihvatila uporabu i promet elektroničkih isprava, ne može odbiti elektroničku
ispravu samo zbog toga što je sačinjena, korištena i prometovana u
elektroničkom obliku.

Članak 4.

U smislu ovoga Zakona pojedini pojmovi imaju
sljedeće značenje:

1. elektronička isprava – jednoznačno povezan
cjelovit skup podataka koji su elektronički oblikovani (izrađeni pomoću
računala i drugih elektroničkih uređaja), poslani, primljeni ili sačuvani na elektroničkom,
magnetnom, optičkom ili drugom mediju, i koji sadrži svojstva kojima se
utvrđuje izvor (stvaratelj), utvrđuje vjerodostojnost sadržaja te dokazuje
postojanost sadržaja u vremenu. Sadržaj elektroničke isprave uključuje sve
oblike pisanog teksta, podatke, slike i crteže, karte, zvuk, glazbu, govor,

2. dokumentacijsko svojstvo – obvezatni skup
podataka, poput elektroničkog potpisa, vremena izrade, naziva stvaratelja i
drugih, koji se ugrađuju u elektroničku ispravu u svrhu zadržavanja vjerodostojnosti,
cjelovitosti i valjanosti kroz vremensko razdoblje utvrđeno zakonima i drugim
propisima,

3. elektronički potpis – znači napredan
elektronički potpis utvrđen Zakonom o elektroničkom potpisu i kojim se pouzdano
jamči identitet potpisnika i udovoljava zahtjevima sadržanim u članku 4. Zakona
o elektroničkom potpisu,

4. stvaratelj – fizička ili pravna osoba koja
primjenom elektroničkih sredstava (uređaji i programi) izrađuje, oblikuje i
potpisuje elektroničku ispravu svojim naprednim elektroničkim potpisom,

5. pošiljatelj – fizička ili pravna osoba koja
šalje ili u ime koje se primatelju šalje elektronička isprava i ne uključuje
informacijskog posrednika,

6. primatelj – fizička ili pravna osoba koja
prima njoj upućenu elektroničku ispravu i ne uključuje informacijskog
posrednika,

7. dokumentacijski ciklus – promet elektroničke
isprave od trenutka izrade do arhiviranja uključujući radnje izrade, slanja,
primanja, pohranjivanja i čuvanja s pridruženim postupcima unošenja i ovjere
podataka kojima se potvrđuje stvaratelj, pošiljatelj, primatelj, vrijeme
otpreme i vrijeme prijema, vjerodostojnost i cjelovitost elektroničke isprave,

8. informacijski sustav –
informacijsko-komunikacijski sklop kao skup programa, informatičkih i
telekomunikacijskih uređaja, metoda i postupaka primijenjenih u postupcima
izrade, slanja, primanja, provjere i čuvanja elektroničkih isprava,

9. djelatnik informacijskog sustava – fizička
osoba koja izravno djeluje u informacijskom sustavu u postupcima rukovanja
elektroničkim ispravama,

10. informacijski posrednik – fizička ili pravna
osoba koja u ime drugih obavlja otpremu, prijem, prijenos i čuvanje
elektroničkih isprava,

11. elektronička arhiva – skup elektroničkih
isprava uređenih u dokumentacijske cjeline u skladu sa zakonom i drugim propisima
kojima se uređuju postupci čuvanja i arhiviranja isprava,

12. tijela javne vlasti – su državna tijela,
tijela jedinica lokalne i područne (regionalne) samouprave, pravne osobe s
javnim ovlastima i druge osobe na koje su prenesene javne ovlasti.

II. ELEKTRONIČKA ISPRAVA

Članak 5.

Elektronička isprava ima pravnu valjanost kao i
isprava na papiru ako:

– je izrađena, otpremljena, primljena, čuvana i
pohranjena primjenom dostupne informacijske tehnologije (računalni i srodni
uređaji i programi),

– u potpunosti ispunjava zahtjeve sadržane u
članku 6. ovoga Zakona,

– sadrži osnovnu građu utvrđenu u članku 7.
ovoga Zakona,

– se može prikazati u obliku koji je sukladan
obrascu utvrđenom u članku 8. ovoga Zakona.

*Zahtjevi za elektroničku ispravu*

Članak 6.

Elektronička isprava mora u svim radnjama
uključenim u dokumentacijski ciklus osigurati:

– jednoznačno obilježje kojim se nedvojbeno
utvrđuje pojedinačna elektronička isprava,

– jednoznačno obilježje kojim se nedvojbeno utvrđuje
pojedinačni stvaratelj elektroničke isprave,

– informacijsku cjelovitost i nepovredivost
elektroničke isprave,

– pristup sadržaju elektroničke isprave kroz
cijelo vrijeme dokumentacijskog ciklusa,

– oblik zapisa koji čitatelju omogućuje
jednostavno čitanje sadržaja.

*Građa elektroničke isprave*

Članak 7.

Građa elektroničke isprave sastoji se obvezno od
dva neodvojiva dijela:

– općeg dijela kojeg čini predmetni sadržaj
(informacije u elektroničkom obliku) isprave. Uključuje i naslov primatelja ako
je elektronička isprava namijenjena otpremi imenovanom primatelju,

– posebnog djela kojeg čine jedan ili više
ugrađenih elektroničkih potpisa i podaci o vremenu nastajanja (završetka
izrade) elektroničke isprave, kao i druga dokumentacijska svojstva.

*Obrazac prikaza elektroničke isprave*

Članak 8.

(1) Elektronička isprava u procesima
prikazivanja sadržaja, kao i u tijeku rukovanja sadržajima ugrađenim u
elektroničku ispravu, sadrži obvezno unutarnji i vanjski obrazac prikaza.

(2) Unutarnji obrazac prikaza sastoji se od
tehničko-programskog obrasca zapisivanja sadržaja u elektroničkom obliku na
medij koji zadržava ili prosljeđuje elektroničku ispravu.

(3) Vanjski obrazac sastoji se od vizualnog i
razumljivog prikaza sadržaja elektroničke isprave na zaslonu računalnih ili
drugih elektroničkih uređaja, na papiru ili drugom materijalnom predmetu
proizvedene (odvojene) iz zapisa u elektroničkom obliku na mediju iz stavka 2.
ovoga članka.

*Izvornik elektroničke isprave*

Članak 9.

(1) Svaki pojedinačni primjerak elektroničke
isprave koji je potpisan elektroničkim potpisom smatra se u smislu ovoga Zakona
izvornikom.

(2) Elektronička isprava ne može imati
elektroničku presliku (presliku u elektroničkom obliku).

(3) Ako ista osoba izradi dvije i više isprava s
istim sadržajem, od kojih je jedan primjerak izrađen u elektroničkom obliku a
drugi izrađen na papiru, te se isprave smatraju neovisnim. U tim slučajevima
isprava izrađena na papiru ne smatra se preslikom elektroničke isprave.

*Preslika elektroničke isprave na papiru*

Članak 10.

(1) Preslika elektroničke isprave na papiru
izrađuje se ovjerom ispisa vanjskog obrasca prikaza elektroničke isprave na
papiru uz primjenu postupaka predviđenih zakonom i drugim propisima.

(2) Ovjeru ispisa elektroničke isprave na papiru
u postupcima, koje vode tijela javne vlasti u okviru svoje nadležnosti,
obavljaju ovlaštene osobe u tijelima javne vlasti, a u svim ostalim slučajevima
ovjeru ispisa elektroničke isprave na papiru obavlja javni bilježnik.

(3) Ispis na papiru koji se ovjerava kao preslika
elektroničke isprave mora obvezno sadržavati oznaku da se radi o preslici
odgovarajuće elektroničke isprave.

*Pravna snaga izvornika i preslike elektroničke isprave*

Članak 11.

(1) Izvornik elektroničke isprave kao i njena
preslika na papiru izrađena sukladno članku 10. ovoga Zakona, imaju istovjetnu
pravnu snagu i mogu se ravnopravno koristiti u svim radnjama za koje se traži
uporaba isprava u izvornom obliku ili u obliku ovjerene preslike.

(2) Za sve radnje u kojima se zakonom ili drugim
propisima izričito traži javnobilježnička ovjera isprava na papiru, ne može se
dostavljati elektronička isprava ili njegova preslika na papiru.

(3) Kada se u knjigovodstvenim poslovima
primjenjuju elektroničke isprave sukladno odredbama ovoga Zakona, poslovi
knjigovodstva i revizije mogu se u potpunosti temeljiti na uporabi
elektroničkih isprava ako posebnim propisima nije drukčije određeno.

*Elektronička isprava kao dokazno sredstvo*

Članak 12.

(1) U postupcima koji se vode pred tijelima javne
vlasti i arbitražama kao dokaz mogu se koristiti i elektroničke isprave.

(2) Kod ocjene ispravnosti elektroničke isprave,
moraju se uzeti u obzir pojedinosti o njenoj izradi, pohrani, prijenosu,
čuvanju, vjerodostojnosti i nepromjenjivosti.

III. UPORABA I PROMET
ELEKTRONIČKIH ISPRAVA

*Načela uporabe i prometa elektroničkih isprava*

Članak 13.

(1) Uporaba elektroničkih isprava obavlja se u
skladu s odredbama ovoga Zakona.

(2) Uporaba elektroničkih isprava ne smije niti jednoj
strani uključenoj u poslove razmjene elektroničkih isprava ograničavati
poslovanje ili ju dovoditi u neravnopravan položaj.

(3) U radnjama pri uporabi i prometu
elektroničkih isprava može se koristiti bilo koja dostupna i upotrebljiva
informacijsko-komunikacijska tehnologija, ako zakonom ili drugim propisima nije
izričito određeno koja se tehnologija mora primjenjivati.

(4) Informacijski sustav koji se primjenjuje u
radnjama s elektroničkim ispravama mora imati odgovarajuću zaštitu osobnih
podataka u skladu s odredbama zakona i drugih propisa koji uređuju zaštitu
osobnih podataka.

(5) Za svaku elektroničku ispravu mora u svim
radnjama s elektroničkom ispravom postojati mogućnost provjere njene
vjerodostojnosti, izvornosti i nepromjenjivosti.

Članak 14.

(1) Svaka radnja s elektroničkom ispravom unutar
dokumentacijskog ciklusa mora se označiti jedinstvenom oznakom i svojstvima
koji se moraju ugraditi u elektroničku ispravu.

(2) Radnja iz stavka 1. ovoga članka mora
osigurati izravnu povezanost prethodne i sljedeće radnje s elektroničkom
ispravom.

*Izrada elektroničke isprave*

Članak 15.

(1) Elektroničke isprave izrađuju se
elektroničkim sustavima pripreme, oblikovanja i pohrane informacijskih sadržaja
u elektronički zapis.

(2) Elektroničke isprave u radnjama njihove
izrade koje čine polazište za radnje vezane za njihovu otpremu i čuvanje,
potpisuju se elektroničkim potpisom stvaratelja elektroničke isprave ili osobe
koju je stvaratelj za to ovlastio.

*Slanje elektroničke isprave*

Članak 16.

Elektronička isprava smatra se otpremljenom kada
je:

– osobno otpremljena od pošiljatelja, ili

– otpremljena od osobe koju je pošiljatelj
ovlastio za radnje otpreme, ili

– otpremljena od informacijskog sustava
pošiljatelja, odnosno informacijskog sustava osobe koju je pošiljatelj ovlastio
za te poslove.

*Primanje elektroničke isprave*

Članak 17.

(1) Elektronička isprava smatra se primljenom
kada je:

– osobno zaprimljena od primatelja, ili

– zaprimljena od osobe koju je primatelj
ovlastio za radnje prijema, ili

– zaprimljena od informacijskog sustava
primatelja, odnosno informacijskog sustava osobe koju je primatelj ovlastio za
te poslove.

(2) U slučajevima kada se traži potvrda prijema
elektroničke isprave, primatelj mora potvrditi prijem u roku sukladno prethodnom
zahtjevu pošiljatelja o obavijesti prijema.

(3) Potvrdu prijema primatelj mora izvršiti
propisanom radnjom kojom u materijalnom obliku potvrđuje prijem elektroničke
isprave, uključujući i automatizirane sustave potvrđivanja prijema.

(4) Ako u vremenu određenom od strane
pošiljatelja nije zaprimljena potvrda prijema poslane elektroničke isprave,
pošiljatelj je dužan obavijestiti primatelja da nije zaprimio potvrdu prijema
poslane elektroničke isprave.

(5) Ako ni po isteku vremena utvrđenog u
prethodnom stavku ovog članka, pošiljatelj ne primi od primatelja potvrdu o
prijemu poslane elektroničke isprave iz stavka 2. ovoga članka, takva
elektronička isprava smatra se neposlanom.

(6) Nakon što pošiljatelj od primatelja poslane
elektroničke isprave iz stavka 2. ovoga članka zaprimi potvrdu o prijemu, takva
se elektronička isprava smatra zaprimljenom od strane primatelja.

(7) Primatelj u sadržaj potvrde o prijemu
elektroničke isprave unosi i obavijesti o sukladnosti primljene elektroničke
isprave s tehničkim zahtjevima koje su pošiljatelj i primatelj sporazumno
prihvatili.

(8) Odredbe sadržane u prethodnim stavcima ovoga
članka odnose se isključivo na radnje otpreme i prijema elektroničkih isprava i
ne uređuju sadržaj elektroničke isprave i druge okolnosti nastale otpremom i
prijemom elektroničke isprave.

*Vrijeme otpreme i prijema elektroničke isprave*

Članak 18.

(1) Vrijeme otpreme elektroničke isprave smatra
se vrijeme kada je elektronička isprava izašla iz informacijskog sustava
pošiljatelja te ušla u informacijski sustav koji nije pod kontrolom
pošiljatelja, ili osobe koja radi po ovlaštenju pošiljatelja.

(2) Vrijeme prijema elektroničke isprave smatra
se vrijeme kada je poslana elektronička isprava ušla u informacijski sustav
primatelja, ili informacijski sustav osobe koja radi po ovlaštenju primatelja.

(3) U slučajevima kada se traži potvrda prijema
elektroničke isprave, vrijeme prijema elektroničke isprave smatra se vrijeme
kada je primatelj poslao potvrdu prijema elektroničke isprave.

(4) Vrijeme prijema i otpreme upisuje se u
posebni dio građe elektroničke isprave i nije dopušteno mijenjanje stvarnog
vremena prijema i otpreme elektroničke isprave.

(5) Stvarno vrijeme koje bilježi informacijski
sustav mora biti usklađeno s vremenom koje objavljuje tijelo ovlašteno za
službeno mjerenje točnog vremena u Republici Hrvatskoj.

(6) Prikaz stvarnog vremena kojega bilježi
informacijski sustav mora biti usklađen s hrvatskom normom za prikazivanje
datuma i vremena.

*Uporaba elektroničke isprave kroz dokumentacijski ciklus*

Članak 19.

(1) Uporaba elektroničkih isprava smatra se
pravovaljanom ako su ispunjeni sljedeći uvjeti:

– da elektronička isprava sadrži podatke o
stvaratelju, pošiljatelju i primatelju te podatke o vremenu otpreme i prijema,

– da elektronička isprava kroz cijeli
dokumentacijski ciklus sadrži isti unutarnji i vanjski obrazac koji je
oblikovan pri njenoj izradi i koji mora ostati nepromijenjen kroz bilo koje
radnje u postupcima njene otpreme i uporabe,

– da je elektronička isprava u bilo kojem
trenutku dostupna i čitljiva ovlaštenim fizičkim i pravnim osobama.

(2) Posebnosti uporabe elektroničkih isprava u
odnosu na opis građe odnosno obrasca prikaza uređuju se zakonima i drugim
propisima kojima se uređuje poslovna dokumentacija unutar pojedinačnih
djelatnosti.

*Čuvanje elektroničkih isprava*

Članak 20.

(1) Fizička i pravna osoba kojoj je zakonom ili
drugim propisima utvrđena obveza čuvanja isprava u izvornom obliku, dužna je
čuvati elektroničke isprave u skladu s odredbama stavka 2. i 3. ovoga članka.

(2) Elektroničke isprave čuvaju se izvorno u
informacijskom sustavu ili na medijima koji omogućuju trajnost elektroničkog
zapisa za utvrđeno vrijeme čuvanja, i čine elektroničku arhivu.

(3) Elektronička arhiva mora osigurati:

– da se elektroničke isprave čuvaju u obliku u
kojem su izrađene, otpremljene, primljene i pohranjene i koji materijalno ne
mijenja informaciju odnosno sadržaj isprava,

– da su elektroničke isprave u čitljivom obliku
za cijelo vrijeme čuvanja dostupne osobama koje imaju pravo pristupa tim
ispravama,

– da se čuvaju podaci o elektroničkim potpisima
kojima su elektroničke isprave potpisane kao i podaci za ovjeru tih
elektroničkih potpisa,

– da su elektroničke isprave pohranjene u takvom
obliku i pomoću takve tehnologije i postupaka koji uz ugrađene elektroničke
potpise pružaju razumno jamstvo za njihovu vjerodostojnost i cjelovitost za
cijelo vrijeme čuvanja,

– da je za svaku elektroničku ispravu moguće
vjerodostojno utvrditi podrijetlo, stvaratelja, vrijeme, način i oblik u kojem
je zaprimljena u sustav na čuvanje,

– da su elektroničke isprave pohranjene u takvom
obliku i pomoću takve tehnologije i postupaka koji pružaju razumno jamstvo da
ne mogu biti mijenjane i da se ne mogu neovlašteno brisati,

– da postupci održavanja i zamjene medija za
pohranu elektro­ničkih isprava ne narušavaju
cjelovitost i nepovredivost elektronič­kih isprava,

– da se elektroničke isprave mogu sigurno,
pouzdano i vjerodostojno zadržati u razdoblju koje je utvrđeno zakonom ili
drugim propisima kojima se uređuju obveze čuvanja odgovarajućih isprava na
papiru.

Članak 21.

(1) Fizičke i pravne osobe čuvanje elektroničkih
isprava u izvornom obliku mogu povjeriti pod uvjetima propisanim ovim Zakonom
informacijskom posredniku.

(2) Informacijski posrednik mora poslove iz
prethodnog stavka ovoga članka provoditi u skladu s ovim Zakonom, zakonima i
drugim propisima kojima se uređuju postupci čuvanja isprava kao i u skladu s
postupcima dogovorenim s fizičkom ili pravnom osobom za koju izvodi poslove
čuvanja elektroničkih isprava.

(3) Pravila, uvjeti i posebnosti čuvanja
elektroničkih isprava uređuju se zakonima i drugim propisima kojima je uređeno
čuvanje pojedinačnih isprava.

*Usluge informacijskih posrednika*

Članak 22.

(1) Informacijski posrednik u smislu ovoga
Zakona ovlašten je po zahtjevu fizičkih i pravnih osoba koje sudjeluju u
uporabi i prometu elektroničkih isprava, provoditi bilo koju radnju u
dokumentacijskom ciklusu.

(2) Informacijski posrednik ne odgovara za
materijalni sadržaj elektroničkih isprava za koje, po ovlaštenju fizičkih ili
pravnih osoba koje sudjeluju u uporabi i prometu elektroničkih isprava, provodi
radnje vezane za promet, pohranu i čuvanje elektroničkih isprava.

*Zaštita elektroničkih isprava*

Članak 23.

(1) Za sve radnje s elektroničkim ispravama
moraju se primjenjivati odgovarajući tehnološki postupci i oprema
(informacijsko-komunikacijski uređaji i programi) koji omogućuju zaštitu
postupaka i elektroničkih isprava.

(2) U postupcima u kojima se koristi
informacijska oprema i komunikacijski sustav informacijskog posrednika, zaštitu
postupaka i elektroničkih isprava dužan je osigurati informacijski posrednik.

IV. POSEBNE ODREDBE

*Elektroničke isprave s ograničenom uporabom sadržaja*

Članak 24.

(1) Elektroničke isprave u čijem se sadržaju
nalaze podaci koji se smatraju tajnom, predmet su posebnog postupanja u skladu
sa zakonima i drugim propisima kojima se uređuje postupanje s tajnim podacima.

(2) Fizičke i pravne osobe dužne su pri uporabi
i prometu elektroničkih isprava iz prethodnog stavka ovoga članka, postupati na
način koji osigurava fizičko-tehničku zaštitu takvih isprava.

(3) Fizičke i pravne osobe koje izravno
razmjenjuju elektroničke isprave s ograničenom uporabom sadržaja, te
informacijski posrednici kada provode radnje s takvim ispravama, dužni su
osigurati organizacijske postupke i tehničku opremu (uređaje i programe) kojima
se štiti pristup sadržajima tih isprava kao i njihova fizička zaštita.

*Ovjeravanje opreme za uporabu elektroničkih isprava s tajnim
podacima u tijelima javne vlasti*

Članak 25.

(1) Informacijska i komunikacijska oprema za
zaštitu elektroničkih isprava s tajnim podacima koje koriste tijela javne
vlasti, obvezno se ovjerava.

(2) Informacijsku i komunikacijsku opremu iz stavka
1. ovoga članka, ovjerava nadležno tijelo zaduženo za poslove informacijske
sigurnosti.

V. KAZNENE ODREDBE

Članak 26.

(1) Novčanom kaznom od 30.000,00 do 60.000,00
kuna kaznit će se za prekršaj pravna osoba koja protivno odredbama ovoga
Zakona:

1. onemogući ili spriječi provjeru
vjerodostojnosti, izvornosti i nepromjenjivosti elektroničke isprave (članak
13. stavak 5.),

2. mijenja stvarno vrijeme otpreme elektroničke
isprave (članak 18. stavak 4.),

3. mijenja stvarno vrijeme prijema elektroničke
isprave (članak 18. stavak 4.).

(2) Za prekršaj iz stavka 1. ovoga članka kaznit
će se i odgovorna osoba u pravnoj osobi novčanom kaznom od 5.000,00 do10.000,00
kuna ili kaznom zatvora do petnaest dana.

(3) Ako prekršaj iz stavka 1. ovoga članka
počini fizička osoba, kaznit će se novčanom kaznom od 5.000,00 do 10.000,00
kuna ili kaznom zatvora do petnaest dana.

Članak 27.

(1) Novčanom kaznom 10.000,00 do 40.000,00 kuna
kaznit će se za prekršaj pravna osoba koja:

1. odbije uporabu ili promet elektroničke
isprave unatoč prethodno svojom voljom iskazanom prihvaćanju uporabe i prometa
elektroničkih isprava (članak 3. stavak 2.),

2. uporabom elektroničkih isprava dovede drugu
fizičku i pravnu osobu u neravnopravni položaj u poslovima razmjene
elektroničkih isprava (članak 13. stavak 2.),

3. u poslovanju s elektroničkim ispravama ne
primjenjuje informacijski sustav s odgovarajućom zaštitom osobnih podataka u
skladu s odredbama zakona koji uređuje zaštitu osobnih podataka, (članak 13.
stavak 4.).

(2) Za prekršaj iz stavka 1. ovoga članka kaznit
će se i odgovorna osoba u pravnoj osobi novčanom kaznom od 1.000,00 do 5.000,00
kuna.

(3) Ako prekršaj iz stavka 1. ovoga članka
počini fizička osoba, kaznit će se novčanom kaznom od 1.000,00 do 5.000,00
kuna.

Članak 28.

(1) Novčanom kaznom od 5.000,00 do 20.000,00
kuna kaznit će se za prekršaj pravna osoba koja:

1. ne potvrdi prijem elektroničke isprave
sukladno prethodnom zahtjevu pošiljatelja o obavijesti prijema, (članak 17.
stavak 2.),

2. pri uporabi elektroničkih isprava ne
ispunjava osnovne uvjete pravovaljane uporabe elektroničkih isprava (članak 19.
stavak 1.),

3. pri čuvanju elektroničkih isprava ne postupa
u skladu s člankom 20. ovoga Zakona,

4. pri uporabi i prometu elektroničkih isprava u
čijem se sadržaju nalaze podaci koji se smatraju tajnom ne primjenjuju postupke
i tehničku opremu kojima se štiti pristup sadržajima tih isprava kao i njihova
fizička zaštita (članak 24.).

(2) Za prekršaj iz stavka 1. ovoga članka kaznit
će se i odgovorna osoba u pravnoj osobi novčanom kaznom od 500,00 do 3.000,00
kuna.

(3) Ako prekršaj iz stavka 1. ovoga članka
počini fizička osoba, kaznit će se novčanom kaznom od 500,00 do 3.000,00 kuna.

VI. ZAVRŠNE ODREDBE

Članak 29.

Ovaj Zakon stupa na snagu osmoga dana od dana
objave u »Narodnim novinama«.

Klasa: 650-05/05-01/01

Zagreb, 9. prosinca 2005.

HRVATSKI SABOR

Predsjednik

Hrvatskoga sabora

**Vladimir Šeks**, v.
r.

Zakon, NN 150/2005-2898